pythainlp/thaigov-v2-corpus-22032023 huggingface dataset:
วันจันทร์ที่ 30 พฤษภาคม 2565
นายกฯ ชื่นชมผลงานนักกีฬาอีสปอร์ตเกมส์
นายกฯ ชื่นชมผลงานนักกีฬาอีสปอร์ตเกมส์
รมว.ดีอีเอส นำทัพนักกีฬาอีสปอร์ตพร้อมคณะผู้ฝึกสอนเข้าพบนายกฯ ทำเนียบรัฐบาล หลังคว้ารางวัลซีเกมส์ ณ ประเทศเวียดนาม และรางวัลแชมป์โลกจากการแข่งขัน Free Fire World Series (FFWS) 2022 ณ ประเทศสิงคโปร์
วันนี้ (30 พ.ค. 65) นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ได้นำคณะผู้เกี่ยวข้องกับการนำพากีฬาอีสปอร์ตของไทย สู่การคว้ารางวัลระดับสากล เข้าเยี่ยมคารวะพลเอก ประยุทธ์ จันทร์โอชา นายกรัฐมนตรี ณ ห้องสีม่วง ตึกไทยคู่ฟ้า ทำเนียบรัฐบาล โดยคณะบุคคลดังกล่าว ได้แก่ นายสันติ โหลทอง นายกสมาคมกีฬาอีสปอร์ตแห่งประเทศไทย คณะผู้ฝึกสอนและนักกีฬาอีสปอร์ตทีมชาติไทยที่ได้รับรางวัลจากการแข่งขันกีฬาซีเกมส์ ณ ประเทศเวียดนาม ระหว่างวันที่ 13-22 พ.ค. 65 ได้ส่งนักกีฬาเข้าร่วมการแข่งขัน 8 ประเภทรางวัล สามารถชนะการแข่งขันได้รับเหรียญรางวัล รวมทั้งสิ้น 6 เหรียญ โดยแบ่งเป็น 2 เหรียญทอง 1 เหรียญเงิน 3 เหรียญทองแดง และการแข่งขันกีฬาอีสปอร์ตของนักกีฬาไทยในการแข่งขัน Free Fire World Series (FFWS) 2022 ณ ประเทศสิงคโปร์ ระหว่างวันที่ 14-21 พ.ค. 65 ซึ่งมีทีมเข้าร่วมการแข่งทั้งสิ้น 18 ทีม จาก 11 ภูมิภาคทั่วโลก เพื่อชิงแชมป์โลก Garena Free Fire ประเทศไทยได้ส่งตัวแทนเข้าร่วมแข่งขันรวม 2 ทีม ได้แก่ ทีม Attack All Around และ ทีม Evos Phoenix ได้รับรางวัลชนะเลิศอันดับที่ 1 และ 2 ตามลำดับ โดยทีมที่คว้าแชมป์ได้เงินรางวัล 17 ล้านบาท
ที่ผ่านมา รัฐบาลชุดนี้ให้การสนับสนุนการผลักดันกีฬาอีสปอร์ต และพัฒนาศักยภาพกีฬาอีสปอร์ตของไทย เพื่อทำให้เกิดมูลค่าและเป็นการสร้างรายได้จากกีฬาประเภทใหม่ๆ และต่อยอดสู่การพัฒนาด้านการท่องเที่ยวและด้านอื่นๆ ของประเทศด้วย โดยพลเอก ประยุทธ์ เน้นย้ำต่อเนื่องว่าพร้อมสนับสนุนให้เกิดการพัฒนาอย่างต่อเนื่อง ให้เป็นที่ยอมรับในระดับสากล และรัฐบาลอยู่ระหว่างศึกษาแนวทางการจัดแข่งขันอีสปอร์ตระดับสากลขึ้นในประเทศไทย
“นายกรัฐมนตรี ได้แสดงความชื่นชมทีมนักกีฬาและคณะผู้ฝึกสอนกีฬาอีสปอร์ต รวมทั้งเจ้าหน้าที่ที่เกี่ยวข้องและผู้ให้การสนับสนุนทุกคน และยังกล่าวในนามของรัฐบาล ขอบคุณและร่วมแสดงความยินดีกับชัยชนะของทีมชาติไทย พร้อมเป็นกำลังใจในการแข่งขันครั้งต่อ ๆ ไป” นายชัยวุฒิ กล่าว
*******************
วันอังคารที่ 5 กรกฎาคม 2565
ปลัดกอบชัยฯ ลงพื้นที่เยี่ยมชมบริษัท ทากาโน่ ออโต้ (ไทยแลนด์) จำกัด อุตสาหกรรมยานยนต์ประกอบและจัดจำหน่ายยานพาหนะไฟฟ้า
ปลัดกอบชัยฯ ลงพื้นที่เยี่ยมชมบริษัท ทากาโน่ ออโต้ (ไทยแลนด์) จำกัด อุตสาหกรรมยานยนต์ประกอบและจัดจำหน่ายยานพาหนะไฟฟ้า
จังหวัดชลบุรี : วันนี้ (5 กรกฎาคม 2565) นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นายทาวัน ทวีถาวรสวัสดิ์ ผู้ตรวจราชการกระทรวงอุตสาหกรรม นายชัชพล อินทโฉม อุตสาหกรรมจังหวัดชลบุรี และเจ้าหน้าที่กระทรวงอุตสาหกรรม ลงพื้นที่เยี่ยมชมบริษัท ทากาโน่ ออโต้ (ไทยแลนด์) จำกัด นิคมอมตะซิตี้ จังหวัดชลบุรี โดยบริษัทดำเนินธุรกิจอุตสาหกรรมยานยนต์ประกอบชิ้นส่วนและจัดจำหน่ายยานพาหนะไฟฟ้า (Electric Vehicle : EV) อาทิ รถกะบะ มอเตอร์ไซค์ ในชื่อแบรนด์ ทากาโน่ (TAKANO) โดยมีคุณทากาชิ โคบายาชิ ซีอีโอบริษัท คุณ ยาสุยุกิ อิชิดะ ผู้อำนวยการบริษัท ให้การต้อนรับ
บริษัท ทากาโน่ ออโต้ (ไทยแลนด์) จำกัด มีความมุ่งเน้นที่จะผลักดันและพัฒนาธุรกิจยานยนต์ไฟฟ้า (EV)ให้ก้าวหน้าและเติบโตอย่างต่อเนื่อง เพื่อที่จะให้ยานยนต์ไฟฟ้าเป็นที่นิยมอย่างแพร่หลาย ซึ่งจะส่งผลให้เกิดการลดลงของมลพิษที่เกิดจากยานยนต์ และยังส่งผลดีต่อโลกและสิ่งแวดล้อม โดยทางบริษัทฯ ได้ผลิตรถยนต์ต้นแบบ คือ TAKANO TTE 500 & SHUTTLE (specification) นวัตกรรมยานยนต์แห่งอนาคต ซึ่งเป็นรถยนต์พลังงานไฟฟ้า 100% รถกระบะไฟฟ้าขนาดเล็กเหมาะที่จะใช้งานในสนามกอล์ฟ โรงแรม ภายในหมู่บ้าน ระยะเวลาในการชาร์จ 6-8 ชม. สามารถชาร์จไฟ 220 โวลต์กับปลั๊กธรรมดาทั่วไป ติดตั้งมอเตอร์ไฟฟ้าในการขับเคลื่อนใช้งานแบตเตอรี่ไฟฟ้าแบบ 72 V. 120 แอมป์ Deep Cycle 6 ลูก คล้ายแบตเตอรี่รถยนต์ส่วนใหญ่ แต่มีการคายและเก็บประจุไฟได้เร็วกว่า ใช้เวลา 8 ชั่วโมงในการชาร์จเต็ม 1 ครั้ง ระยะทางที่รถวิ่งได้ต่อการชาร์จ 1 ครั้ง 100-120 กม. ความเร็วสูงสุด 60 กม./ชม. ราคาประมาณ 390,000 บาท
นายกอบชัย สังสิทธิสวัสดิ์ ปลัดกระทรวงอุตสาหกรรม กล่าวเพิ่มเติมว่า ประเทศไทยโดยคณะกรรมการนโยบายยานยนต์ไฟฟ้าแห่งชาติ มีนโยบายที่ต้องการผลักดันยานยนต์ไฟฟ้า (EV) ให้สามารถผลิตชิ้นส่วนในประเทศไทยได้ทั้งหมด ไม่ว่าจะเป็นแบตเตอรี่ ระบบควบคุม มอเตอร์ เพี่อส่งเสริมให้เกิดการผลิต การใช้ยานยนต์ไฟฟ้าในประเทศให้เป็นไปตามเป้าหมายการผลิตและการใช้ยานยนต์ไร้มลพิษ (Zero Emission Vehicle: ZEV) ของยานยนต์ทุกประเภทอีกด้วย
วันอังคารที่ 19 ตุลาคม 2564
นายกรัฐมนตรีเตรียมลงพื้นที่ติดตามสถานการณ์น้ำ รับฟังความคืบหน้าการบริหารจัดการน้ำ รวมถึงแนวทางช่วยเหลือผู้ประสบอุทกภัยในพื้นที่จังหวัดสิงห์บุรี บ่ายวันพุธที่ 20 ตุลาคม 2564 นี้
นายกรัฐมนตรีเตรียมลงพื้นที่ติดตามสถานการณ์น้ำ รับฟังความคืบหน้าการบริหารจัดการน้ำ รวมถึงแนวทางช่วยเหลือผู้ประสบอุทกภัยในพื้นที่จังหวัดสิงห์บุรี บ่ายวันพุธที่ 20 ตุลาคม 2564 นี้
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ติดตามสถานการณ์น้ำ รับฟังความคืบหน้าการบริหารจัดการน้ำ รวมถึงแนวทางช่วยเหลือพี่น้องประชาชนที่ประสบอุทกภัยในพื้นที่จังหวัดสิงห์บุรี บ่ายวันพุธที่ 20 ตุลาคม 2564 นี้
โดยนายกรัฐมนตรีจะนั่งเรือท้องแบนลงพื้นที่ประสบอุทกภัยชุมชนบางแคใน ใต้สะพานบางระจัน อำเภอเมือง จังหวัดสิงห์บุรี เพื่อตรวจเยี่ยมให้กำลังใจและมอบถุงยังชีพให้ผู้ประสบภัยในชุมชนซึ่งประสบปัญหาระดับน้ำท่วมสูง จากนั้น นายกรัฐมนตรีจะเดินทางไปตรวจสภาพพนังกั้นน้ำริมแม่น้ำเจ้าพระยา บริเวณวัดเฉลิมมาศ ตำบลอินทร์บุรี เสร็จแล้ว จะเป็นประธานเปิดโครงการ “ส่งสุขภาพดีให้คนไทย#จากใจไปรษณีย์ไทย Delivers Wellness” ก่อนเดินทางกลับกรุงเทพมหานคร
นายธนกรกล่าวย้ำว่า สถานการณ์ปัจจุบันมีหลายพื้นที่ประสบอุทกภัย ซึ่งนายกรัฐมนตรีพยายามหาโอกาสลงไปติดตามสถานการณ์ด้วยตนเอง พร้อม กำชับส่วนราชการในพื้นที่เร่งช่วยเหลือผู้ประสบภัยในพื้นที่เพื่อบรรเทาความเดือดร้อนในเบื้องต้น ยืนยันรัฐบาลไม่ได้นิ่งนอนใจต่อปัญหาความเดือดร้อนของประชาชน
วันเสาร์ที่ 13 พฤศจิกายน 2564
ประกาศ ขสมก. ประจำวันที่ 13 พฤสจิกายน 2564​ พบพนักงานติดเชื้อไวรัส COVID-19 จำนวน​ 1 ราย​
ประกาศ ขสมก. ประจำวันที่ 13 พฤสจิกายน 2564​ พบพนักงานติดเชื้อไวรัส COVID-19 จำนวน​ 1 ราย​
พนักงานขับรถโดยสารธรรมดา สาย 131 เพศชาย อายุ 25 ปี
วันเสาร์ที่ 19 มิถุนายน 2564
"อนุชา" ยืนยันคนไทยได้ชมฟุตบอลยูโรครบทุกคู่ ดึงช่อง 3 พีพีทีวี และทรู ร่วมถ่ายทอดสด ไฟเขียวให้สื่อนำคลิปการแข่งขันไปเผยแพร่ต่อได้
"อนุชา" ยืนยันคนไทยได้ชมฟุตบอลยูโรครบทุกคู่ ดึงช่อง 3 พีพีทีวี และทรู ร่วมถ่ายทอดสด ไฟเขียวให้สื่อนำคลิปการแข่งขันไปเผยแพร่ต่อได้
นายอนุชา นาคาศัย รัฐมนตรีประจำสำนักนายกรัฐมนตรี เปิดเผยว่า ตามที่ พล.อ.ประยุทธ์ จันทร์โอชา นายกรัฐมนตรี มีดำริมอบความสุขให้ประชาชน โดยสั่งการมายังตนให้หาแนวทางการถ่ายทอดสดฟุตบอล ยูโร 2020 จนเกิดความร่วมมือ การสนับสนุน การประสานงานร่วมกันระหว่างรัฐบาล นายโกมล จึงรุ่งเรืองกิจ ประธานบริหาร บริษัท ซัมมิทฟุตแวร์ จำกัด และกรมประชาสัมพันธ์ โดย NBT2HD ช่อง 2 ที่เป็นสื่อกลางในการรับลิขสิทธิ์ถ่ายทอดสดการแข่งขันให้ประชาชนคนไทยได้ชมกัน นับตั้งแต่วันเปิดสนามจนถึงเมื่อคืนวันที่ 18 มิ.ย. ทางช่อง NBT2HD และทรู คอร์ปอเรชั่น ได้ร่วมกันถ่ายทอดสดมาแล้ว 21 คู่ จากทั้งหมด 51 คู่ ซึ่งจากนี้ไปในแต่ละวันจะมีคู่ที่ช่วงเวลาของแข่งขันตรงกัน
รัฐมนตรีประจำสำนักนายกรัฐมนตรี กล่าวต่อว่า เพื่อให้เป็นไปตามคำมั่นสัญญาที่ตนได้ให้ไว้ตั้งแต่วันแถลงข่าว ที่ว่าคนไทยต้องได้ดูฟุตบอลยูโร 2020 ทุกคู่ทุกแมตช์ นั้น ตนได้หารือกับภาคเอกชนที่พร้อมสนับสนุนการถ่ายทอดสดฟุตบอลยูโร คู่ขนานไปกับช่อง NBT แล้ว เริ่มจากวันที่ 20 มิ.ย.นี้ ตารางการแข่งขันมีคู่ที่ชนกันอยู่ในช่วงเวลา 23.00 น. ก็คือ อิตาลี-เวลล์ และสวิตเซอร์แลนด์- ตุรกี นอกจากนี้ไปวันถัดๆ ไป ก็ยังมีอีกหลายคู่ที่ช่วงเวลาเตะชนกัน โดยได้รับความสนับสนุนจากสถานีวิทยุโทรทัศน์ไทยทีวีสีช่อง 3 และ PPTV36 ร่วมกันถ่ายทอดสดการแข่งขันฟุตบอลยูโรในครั้งนี้คู่ขนานไปกับช่อง NBT2HD ถือเป็นการรับประกันความสุขของคนไทยในช่วงนี้แน่นอน ขอให้พี่น้องประชาชนมีความสุข สัญญาว่าจะพยายามอย่างเต็มที่ให้ทุกคนมีความสุขไปกับกีฬาฟุตบอล ขอให้คนไทยเห็นถึงความตั้งใจของนายกรัฐมนตรีและรัฐบาล ที่อยากเห็นคนไทยมีความสุข อยากเห็นทุกคนมีรอยยิ้ม มีเสียงหัวเราะ และสนุกไปกับการดูฟุตบอลเพื่อผ่อนคลายในช่วงนี้
ทั้งนี้ สื่อมวลชนทุกช่องที่จะนำคลิปการแข่งขันหรือฟุตเทจคู่ที่ได้แข่งขันเสร็จสิ้นแล้วไปใช้ในการนำเสนอข่าวตามช่องของตนนั้น สามารถติดต่อประสานงานไปได้ที่ทางช่อง NBT ได้ตั้งแต่วันนี้เป็นต้นไป โดยการนำไปใช้จะต้องเป็นไปตามที่ทางยูฟ่ากำหนดไว้เท่านั้น
-----------------------------------
วันพฤหัสบดีที่ 28 เมษายน 2565
นายกรัฐมนตรีติดตามและสนับสนุนการเตรียมความพร้อมรับการผ่อนคลายมาตรการเข้าราชอาณาจักร ตั้งแต่ 1 พ.ค.  ย้ำเป็นจุดเปลี่ยนการฟื้นฟูเศรษฐกิจที่สำคัญ
นายกรัฐมนตรีติดตามและสนับสนุนการเตรียมความพร้อมรับการผ่อนคลายมาตรการเข้าราชอาณาจักร ตั้งแต่ 1 พ.ค.  ย้ำเป็นจุดเปลี่ยนการฟื้นฟูเศรษฐกิจที่สำคัญ หากหน่วยงานพบปัญหาติดขัดให้เร่งรายงานเพื่อแก้ไขปัญหาทันที
วันที่ 28 เม.ย. 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้หารือและมอบหมายกับหลายหน่วยงานที่เกี่ยวข้องให้เตรียมการในด้านต่างๆ ให้พร้อมรับกับการยกเลิกข้อกำหนดการเข้าราชอาณาจักรแบบ Test&Go ตั้งแต่วันที่ 1 พ.ค. 2565 เป็นต้นไป
นายกรัฐมนตรีได้ติดตามการเตรียมการของหน่วยงานต่างๆ อย่างใกล้ชิด ทั้งหน่วยงานความั่นคง ซึ่งดูแลศูนย์ปฏิบัติการภาวะฉุกเฉิน (EOC) ณ ท่าอากาศยานทุกแห่ง กระทรวงคมนาคม กระทรวงการต่างประเทศ กระทรวงสาธารณสุขซึ่งดูแลความเรียบร้อยในส่วนของกระบวนการและขั้นตอนการเข้าราชอาณาจักร การให้ข้อมูลข่าวสาร การอำนวยความสะดวกแก่ผู้เดินทางและนักท่องเที่ยว เนื่องจากการผ่อนคลายมาตรการเข้าราชอาณาจักรครั้งนี้เป็นการเปลี่ยนผ่านสำคัญ ที่รัฐบาลมีเป้าหมายเพื่อให้สามารถฟื้นฟูเศรษฐกิจการท่องเที่ยวเป็นไปได้อย่างต่อเนื่อง หากภาคส่วนใดพบปัญหาติดขัดให้เร่งรายงานให้นายกรัฐมนตรีทราบเพื่อแก้ไขปัญหาทันที
นอกจากนี้ ตามที่ได้มีการประเมินว่าจำนวนนักท่องเที่ยวต่างชาติจะเดินทางเข้าประเทศไทยมากขึ้นหลังการผ่อนคลายมาตรการนั้น นายกได้มีข้อห่วงใยเกี่ยวกับการดูแลให้นักท่องเที่ยวปฏิบัติตามมาตรการป้องกันการแพร่ระบาดของโรคโควิด19 ในประเทศไทย เนื่องจากนักท่องเที่ยวเดินทางมาจากหลายประเทศซึ่งอาจมีการปฏิบัติตามมาตรการที่เข้มงวดแตกต่างกัน ในส่วนนี้นายกรัฐมนตรีให้กระทรวงการท่องเที่ยวและกีฬาหารือพร้อมขอความร่วมมือจากผู้ประกอบการอุตสาหกรรมการท่องเที่ยวโดยเฉพาะโรงแรมที่พัก ให้มีการเน้นย้ำ ให้ความรู้ความเข้าใจแก่นักท่องเที่ยวเกี่ยวกับมาตรการและข้อปฏิบัติของประเทศไทย เนื่องจากโรงแรมที่พักเป็นจุดที่มีความใกล้ชิดกับนักท่องเที่ยวมากที่สุด
ในส่วนของการดูแลสถานการณ์แพร่ระบาดโควิด19 ในภาพรวม กระทรวงสาธารณสุขได้มีแผนงานเผชิญเหตุการแพร่ระบาดในแต่ละสถานการณ์ภายหลังการผ่อนคลายมาตรการ รวมถึงเตรียมความพร้อมทั้งเวชภัณฑ์และบุคลากร ซึ่งมีการรายงานให้นายกรัฐมนตรีทราบเพื่อมีข้อสั่งการเพิ่มเติมต่อไป
“เพื่อให้การผ่อนคลายมาตรการตั้งแต่วันที่ 1 พ.ค.2565 ซึ่งเป็นการเปิดประเทศมากที่สุดนับแต่มีการแพร่ระบาดของโควิด19 เป็นไปอย่างราบรื่น นายกรัฐมนตรีจึงได้ติดตามการปฏิบัติงานของหน่วยงานที่เกี่ยวข้องและให้มีการรายงานกรณีเกิดข้อติดขัดเพื่อให้การสนับสนุนในการแก้ไขปัญหาได้รวดเร็ว ซึ่งเป็นการให้ความเชื่อมั่นว่าพร้อมกับการเปิดประเทศเพื่อฟื้นฟูเศรษฐกิจ รัฐบาลได้มีแผนงานที่รัดกุมเพื่อดูแลตอบโต้กับสถานการณ์โรคระบาดซึ่งสำคัญอย่างยิ่งกับความปลอดภัยของประชาชน” น.ส.ไตรศุลี กล่าว
...........................
วันพฤหัสบดีที่ 18 พฤศจิกายน 2564
ครม. เห็นชอบ ไทยเสนอตัวเป็นเจ้าภาพ "3 เมกะอีเว้นท์" หนุนการลงทุนโครงสร้างพื้นฐาน รองรับนักท่องเที่ยวทั่วโลก
....
ที่ประชุม ครม. (16 พ.ย.) เห็นชอบในหลักการให้ประเทศไทยเสนอตัวเป็นเจ้าภาพจัดงานเมกะอีเว้นท์ 3 รายการ ได้แก่ งาน Expo 2028 Phuket - Thailand ปี 2571, มหกรรมพืชสวนโลกอุดรธานี (ระดับB)ปี 2569 และพืชสวนโลกนครราชสีมา (ระดับ A1) ปี 2572
.
ประโยชน์ที่ประเทศไทยจะได้รับจากการเป็นเจ้าภาพจัดงานเมกะอีเวนท์ดังกล่าว คือ การพัฒนาและต่อยอดโครงสร้างพื้นฐานในด้านต่าง ๆ เพื่อรองรับนักท่องเที่ยวจากทั่วโลก เกิดการจ้างงานที่จะส่งผลให้จีดีพีเติบโตขึ้น รวมทั้งการพัฒนาบุคลากรที่เกี่ยวข้อง
.
กระทรวงการท่องเที่ยวฯ ประเมินว่าจะทำให้มีเงินสะพัดในประเทศไทยรวม 100,173 ล้านบาท จีดีพีเติบโตขึ้นราว 68,520 ล้านบาท สร้างรายรับภาษีให้ภาครัฐ 20,641ล้านบาท และเกิดการจ้างงาน 230,442 คน
#ไทยคู่ฟ้า#ร่วมต้านโควิด19
-------------------
วันอังคารที่ 23 พฤศจิกายน 2564
รัฐมนตรีว่าการกระทรวงยุติธรรม เชิญชวน ลูกหนี้เข้าร่วมโครงการไกล่เกลี่ยทั่วไทย เนื่องในวันครบรอบวันสถาปนา 47 ปี เตรียมจัดวันที่ 15 - 30 พฤศจิกายนนี้ แบบไม่มีค่าใช้จ่าย
รัฐมนตรีว่าการกระทรวงยุติธรรม เชิญชวน ลูกหนี้เข้าร่วมโครงการไกล่เกลี่ยทั่วไทย เนื่องในวันครบรอบวันสถาปนา 47 ปี เตรียมจัดวันที่ 15 - 30 พฤศจิกายนนี้ แบบไม่มีค่าใช้จ่าย เชื่อเจ้าหนี้-ลูกหนี้ เจรจาด้วยความพอใจ สะดวกรวดเร็วได้รับความเป็นธรรมทั้งสองฝ่าย
นางทัศนีย์ เปาอินทร์ รองอธิบดี รักษาราชการแทนอธิบดีกรมบังคับคดี เปิดเผยว่า นายสมศักดิ์ เทพสุทิน รัฐมนตรีว่าการกระทรวงยุติธรรม เล็งเห็นสภาพปัญหาความเดือดร้อนของประชาชนที่ตกเป็นหนี้ภาคประชาชน หนี้ครัวเรือน หนี้รายย่อย และหนี้ธุรกิจขนาดกลาง จนไปถึงขนาดย่อม (SMEs) ซึ่งสูงขึ้นในช่วงโควิดระบาดจนถูกเจ้าหนี้ฟ้องบังคับคดี จึงมอบนโยบายให้ทุกหน่วยงานที่เกี่ยวข้องเร่งให้ความช่วยเหลือและอำนวยความยุติธรรมแก่ประชาชนอย่างเร่งด่วน โดยกรมบังคับคดีได้ช่วยเหลือลูกหนี้ที่ศาลมีคำพิพากษามาอย่างต่อเนื่อง และในวันที่ 28 พ.ย. 64 เป็นวันคล้ายวันสถาปนากรมบังคับคดี ครบรอบ 47 ปี กรมบังคับคดีจึงถือโอกาสอันดีจัดโครงการ “ไกล่เกลี่ยทั่วไทย เนื่องในวันสถาปนากรมบังคับคดีครบรอบ 47 ปี” ขึ้นระหว่างวันที่ 15 - 30 พ.ย. 64 ที่ศูนย์ไกล่เกลี่ยข้อพิพาท กรมบังคับคดี และสำนักงานบังคับคดีจังหวัด สาขาทั่วประเทศ รวม 117 แห่ง เพื่อเปิดโอกาสให้เจ้าหนี้ ลูกหนี้ ได้ร่วมเจรจากันด้วยความพึงพอใจ สะดวก รวดเร็ว ไม่มีค่าใช้จ่าย และเป็นธรรมแก่คู่ความทุกฝ่าย ซึ่งหากมีการไกล่เกลี่ยสำเร็จจะส่งผลให้ลูกหนี้สามารถชำระหนี้ได้ ไม่ถูกยึดทรัพย์ ไม่ถูกอายัดทรัพย์ หรือกระทั่งไม่ถูกนำไปขายทอดตลาดทรัพย์
นางทัศนีย์ เผยอีกว่า รมว.ยุติธรรม อยากเชิญชวนลูกหนี้ที่กำลังประสบปัญหาหนี้สินหลังศาลมีคำพิพากษาแล้ว และอยู่ระหว่างการบังคับคดีให้เข้าร่วมโครงการไกล่เกลี่ยที่จัดขึ้นในครั้งนี้ โดยประชาชนขอยื่นคำร้องไกล่เกลี่ยข้อพิพาทได้ทางเว็บไซต์กรมบังคับคดี www.led.go.th และเรายังได้เพิ่มช่องทางอำนวยความสะดวกผ่านระบบออนไลน์ session call อีกด้วย สอบถามรายละเอียดเพิ่มเติมได้ที่ศูนย์ไกล่เกลี่ยข้อพิพาท กรมบังคับคดี หมายเลขโทรศัพท์ 02-881-4840 , 02-887-5072 หรือ สายด่วนกรมบังคับคดี 1111 กด 79 และสำนักงานบังคับคดีทั่วประเทศ
วันศุกร์ที่ 19 สิงหาคม 2565
บวท. และ กพท. เปิดตัว Application “OpenSky” โดยร่วมกับ บริษัท Delv Aerospace พัฒนาระบบ “การจัดการจราจรทางอากาศสำหรับอากาศยานไร้คนขับ”
เพื่อขออนุญาตก่อนบินโดรน นำร่องสู่การพัฒนาระบบนิเวศอากาศยานไร้คนขับ (UAS Ecosystem) ในพื้นที่ EEC
บริษัท วิทยุการบินแห่งประเทศไทย จำกัด (บวท.) กระทรวงคมนาคม ผลักดันการพัฒนาระบบนิเวศอากาศยานไร้คนขับ (Unmanned Aircraft System Ecosystem : UAS Ecosystem) เพื่อส่งเสริมการขับเคลื่อนอุตสาหกรรมใหม่ เชื่อมโยงระบบคมนาคมโครงสร้างพื้นฐานในโครงการเขตพัฒนาพิเศษภาคตะวันออก (EEC) สอดคล้องมติที่ประชุมคณะอนุกรรมการบริหารการพัฒนาเขตพัฒนาพิเศษภาคตะวันออก (กบอ.) โดยได้เริ่มโครงการพัฒนาระบบการจัดการจราจรทางอากาศสำหรับอากาศยานไร้คนขับ (UAS Traffic Management : UTM) ในพื้นที่นำร่องเขตกรุงเทพฯ (Bangkok Control Zone) รัศมี 35 ไมล์รอบกรุงเทพฯ (หรือประมาณ 65 กิโลเมตร จากสนามบินดอนเมือง) ด้วย Application “OpenSky” ซึ่งเปิดให้ผู้ควบคุมอากาศยานไร้คนขับหรือโดรนได้ทดลองใช้ Application เพื่อขออนุญาตก่อนการบินโดรน ในพื้นที่นำร่องดังกล่าว
นายณพศิษฏ์ จักรพิทักษ์ กรรมการผู้อำนวยการใหญ่บวท. เปิดเผยว่า จากมติ กบอ. ที่ได้มอบหมายให้ บวท. เดินหน้า พัฒนาระบบนิเวศอากาศยานไร้คนขับ (UAS Ecosystem) จึงได้ร่วมมือกับ สำนักงานการบินพลเรือนแห่งประเทศไทย (กพท.) และ บริษัท เดลว์ แอโรสเปซ จำกัด (Delv Aerospace) เพื่อวางพื้นฐานการจัดการจราจรทางอากาศสำหรับอากาศยานไร้คนขับ หรือ UTM อย่างเป็นระบบ และอำนวยความสะดวกให้ผู้ควบคุมอากาศยานไร้คนขับ หรือโดรนแต่ละประเภทได้ใช้ Mobile Application ในการส่งคำขออนุญาตทำการบินโดรนตามขั้นตอน กฏระเบียบและเงื่อนไขของหน่วยงานกำกับดูแลภาครัฐที่เกี่ยวข้อง ประกอบด้วย สำนักงานการบินพลเรือนแห่งประเทศไทย (กพท.) คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และหน่วยงานเจ้าของพื้นที่ที่ขอทำการบินโดรน รวมถึงระบบจะส่งข้อมูลการบินโดรนที่ได้รับอนุญาตแล้วไปยังหน่วยงานด้านความมั่นคงที่เกี่ยวข้องด้วย ซึ่ง บวท. ร่วมกับ กพท. จะทดลองใช้ Application “OpenSky” ในพื้นที่นำร่อง Bangkok Control Zone เขตพื้นที่รัศมีประมาณ 65 กิโลเมตร จากสนามบินดอนเมือง ทั้งนี้ กพท. จะออกประกาศการใช้งานระบบอย่างเป็นทางการ คาดว่าภายในเดือนกันยายน 2565 นี้ และ บวท. จะขยายการให้บริการ Application “OpenSky” ไปทั่วประเทศในอนาคตต่อไป
นอกจากนี้ บวท. ได้เตรียมการเพื่อพัฒนาระบบการจัดการจราจรทางอากาศสำหรับอากาศยานไร้คนขับ หรือ UTM ในพื้นที่ ECC ซึ่งขณะนี้อยู่ระหว่างการออกแบบห้วงอากาศเพื่อให้เกิดการใช้งานโดรนได้ครบทุกมิติ อาทิ ด้านการเกษตร การถ่ายภาพ การสำรวจ รวมถึงการขนส่งสินค้า และการรับส่งผู้โดยสาร ที่จะเกิดขึ้นในอนาคต อีกทั้งจะขยายศักยภาพต่อยอดในด้านอื่น ๆ พร้อมเดินหน้าวิจัยและพัฒนานวัตกรรมระบบการเดินอากาศให้เกิดประโยชน์สูงสุด เพื่อขับเคลื่อนกิจกรรมทางเศรษฐกิจของประเทศไทยให้ก้าวหน้าอย่างยั่งยืนต่อไป
วันอังคารที่ 19 กรกฎาคม 2565
Cabinet approves Joint Statement of the Fourth ASEAN Ministerial Meeting on Women to promote gender equality and empowerment in ASEAN
Cabinet approves Joint Statement of the Fourth ASEAN Ministerial Meeting on Women to promote gender equality and empowerment in ASEAN
July 18, 2022, Deputy Government Spokesperson Ratchada Thanadirek disclosed that the cabinet, in its meeting today, approved the draft Joint Statement of the Fourth ASEAN Ministerial Meeting on Women, held on October 11-15, 2021 in Jakarta, Republic of Indonesia, as proposed by Ministry of Social Development and Human Security.
The draft Joint Statement of the Fourth ASEAN Ministerial Meeting on Women is aimed to reaffirm commitment of all member states to promote gender equality and empowerment of all women and girls in the ASEAN region pursuant to the ASEAN Community Vision 2025.
Gist of the draft Joint Statement is as follows:
Expresses awareness on the long-term and gendered impacts of the COVID-19 pandemic among women and girls
Recognizes that women tend to fare worse than men for many SDG-related outcomes, and that groups of women living in rural areas, in poor households, ethnic women, women with disabilities, and migrant women, face the most risk of being left behind in relation to SDG progress
Underscores opportunities afforded by the digital revolution such as access to the digital economy, promoting women’s digital entrepreneurship, and strengthening digital literacy and competitiveness are equipping the women of ASEAN to adapt and thrive in the post-pandemic ASEAN region
Accelerates efforts that include women in the digital economy through providing or improving accessibility, affordability of financial products and services, conducting capacity building or trainings, enhancing market opportunities and linkages, and other policy, program and infrastructure support
Strengthens consultative platforms and mechanism that directly engage women in decision- and policy-making processes, and amplify their voices and consider their needs, to ensure that the design and implementation of policies and programs are gender-responsive
Ministry of Social Development and Human Security will later notify the ASEAN Secretariat on the cabinet’s approval of the draft Joint Statement of the Fourth ASEAN Ministerial Meeting on Women.
วันพุธที่ 22 กันยายน 2564
ครม. ผ่านร่างประมวลจริยธรรมข้าราชการการเมือง ต้องเปิดเผยข้อมูลครบถ้วน ไม่บิดเบือน ไม่แทรกแซงการดำเนินการทางวินัย
ครม. ผ่านร่างประมวลจริยธรรมข้าราชการการเมือง ต้องเปิดเผยข้อมูลครบถ้วน ไม่บิดเบือน ไม่แทรกแซงการดำเนินการทางวินัย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวานนี้ (21 กันยายน 2564) ว่า ครม.เห็นชอบร่างประมวลจริยธรรมของข้าราชการการเมือง พ.ศ. .... ตามที่ได้ปรับแก้ไขให้เป็นไปตามมติที่ประชุมคณะกรรมการมาตรฐานทางจริยธรรม (ก.ม.จ.) ซึ่งมีสาระสำคัญเป็นการกำหนดหลักเกณฑ์การประพฤติปฏิบัติอย่างมีคุณธรรมของข้าราชการการเมือง โดยสาระที่ได้ปรับแก้เพิ่มเติมมีดังนี้
1.เพิ่มพฤติกรรมการเปิดเผยข้อมูลข่าวสาร ให้สอดคล้องกับพระราชบัญญัติ ข้อมูลข่าวสารของทางราชการ พ.ศ. 2540 เพื่อให้ข้าราชการการเมืองต้องดำรงตนโดยเปิดเผยหรือให้ข้อมูลข่าวสารอันอยู่ในความรับผิดชอบของตนอย่างถูกต้องครบถ้วนและไม่บิดเบือนแก่ประชาชน
2.เพิ่มเติมถ้อยคำ “การดำเนินการทางวินัย” โดยกำหนดให้ข้าราชการการเมืองต้องปฏิบัติหน้าที่อย่างเป็นธรรมและไม่เลือกปฏิบัติ ไม่ใช้สถานะหรือตำแหน่งการเป็นข้าราชการการเมือง เข้าก้าวก่ายหรือแทรกแซงเกี่ยวกับการดำเนินการทางวินัย
นอกจากนี้ ที่ประชุมได้เห็นชอบให้นำร่างประมวลจริยธรรมฯ ใช้บังคับกับบุคคลหรือผู้ปฏิบัติงานให้แก่ข้าราชการการเมืองในตำแหน่งที่ปรึกษาหรือตำแหน่งอื่นๆ ที่รัฐมนตรีแต่งตั้งนอกเหนือจากที่บัญญัติไว้ในพระราชบัญญัติระเบียบข้าราชการการเมือง พ.ศ. 2535 และระเบียบสำนักนายกรัฐมนตรี ว่าด้วยคณะกรรมการผู้ช่วยรัฐมนตรี พ.ศ. 2546 โดยอนุโลมด้วย
สำหรับสาระสำคัญของร่างประมวลจริยธรรมทั้งฉบับ ประกอบด้วย (1)ต้องยึดมั่นในสถาบันหลักของประเทศอันได้แก่ ชาติ ศาสนา พระมหากษัตริย์ และการปกครองระบอบประชาธิปไตยอันมีพระมหากษัตริย์ทรงเป็นประมุข (2)ต้องปฏิบัติหน้าที่ด้วยความซื่อสัตย์สุจริต มีจิตสำนึกที่ดี และรับผิดชอบต่อหน้าที่ (3)ต้องกล้าตัดสินใจและกระทำในสิ่งที่ถูกต้องชอบธรรม (4)ต้องดำรงตนโดยเปิดเผยหรือให้ข้อมูลข่าวสารอันอยู่ในความรับผิดชอบของตนอย่างถูกต้องครบถ้วน และไม่บิดเบือนแก่ประชาชน (5)ต้องยึดถือประโยชน์ส่วนรวมของประเทศชาติและความผาสุกของประชาชนโดยรวม และมีจิตสาธารณะ (6)ต้องปฏิบัติหน้าที่โดยมุ่งผลสัมฤทธิ์ของงาน โดยต้องดำรงตนปฏิบัติหน้าที่อย่างเต็มกำลังความสามารถ ปฏิบัติตามกฎหมายและระเบียบแบบแผนของทางราชการ โดยคำนึงถึงประโยชน์ของประเทศชาติและประชาชนเป็นสำคัญ (7)ต้องปฏิบัติหน้าที่อย่างเป็นธรรมและไม่เลือกปฏิบัติ และไม่ใช้สถานะหรือตำแหน่งการเป็นข้าราชการการเมืองเข้าก้าวก่ายหรือแทรกแซงเกี่ยวกับการดำเนินการทางวินัย และ (8)ต้องดำรงตนเป็นแบบอย่างที่ดีและรักษาภาพลักษณ์ของทางราชการ
วันศุกร์ที่ 17 มิถุนายน 2565
สำนักงานสลากฯ เผยบรรยากาศการขึ้นเงินรางวัล สลากดิจิทัลวันแรก มีประชาชนเดินทางมาขึ้นเงินรางวัลอย่างต่อเนื่อง โดยเป็นไปด้วยความเรียบร้อย สะดวก และไม่ยุ่งยาก
สลากดิจิทัลงวดวันที่ 16 มิถุนายน 2565 มีสลากถูกรางวัล 73,191 ใบ ผู้โชคดีถูกรางวัล 41,419 ราย และ ยอดเงินที่ถูกรางวัล 247,430,000 บาท
วันนี้ (วันที่ 17 มิถุนายน 2565) เวลา 14.00 น. นายลวรณ แสงสนิท ประธานกรรมการสลากกินแบ่งรัฐบาล กล่าวว่า การจำหน่ายสลากดิจิทัล งวดวันที่ 1 กรกฎาคม 65 ซึ่งขายเป็นงวดที่สอง 5,173,500 ฉบับ เริ่มจำหน่ายผ่านแอปเป๋าตัง ตั้งแต่ 06.00 น. ของวันที่ 17 มิถุนายน 2565 การจำหน่ายเป็นไปด้วยความราบรื่น โดยล่าสุด เมื่อเวลา 14.00 น. มียอดจำหน่าย 2,890,682 ฉบับ จำนวนผู้ซื้อสลาก 521,427 ราย
สำหรับ การจ่ายรางวัลสลากดิจิทัลงวดแรกนั้น ภาพรวมเป็นไปด้วยความเรียบร้อยดี โดยระบบได้มีการแจ้งเตือนการถูกรางวัลไปในแอปเป๋าตัง สำหรับผลสลากดิจิทัลงวดวันที่ 16 มิถุนายน 2565 มีสลากถูกรางวัล 73,191 ใบ ผู้โชคดีถูกรางวัล 41,419 ราย และ ยอดเงินที่ถูกรางวัล 247,430,000 บาท ขั้นตอนการรับรางวัล สะดวก ง่าย ไม่ยุ่งยาก ไม่ว่าจะเป็นการโอนเงินรางวัลภายใน 12 ชั่วโมง หรือ มาขึ้นรางวัลได้ที่สำนักงานสลาก โดยตั้งแต่ช่วงเช้าวันนี้ มีผู้ถูกรางวัลสลากดิจิทัล เดินทางมารับรางวัลที่สำนักงานสลากอย่างคึกคัก ในส่วนของผู้ถูกรางวัลที่ 1 ได้ติดต่อมาขึ้นเงินรางวัลแล้ว 4 ราย ซึ่งสำนักงานสลากไม่สามารถเปิดเผยข้อมูลได้ ยกเว้นผู้ถูกรางวัลจะเป็นผู้เปิดเผยข้อมูลด้วยตนเอง
วันอังคารที่ 30 พฤศจิกายน 2564
ปลัด สธ.เผยโรคโควิด 19 ในไทยลดลงตามคาดการณ์ ย้ำมาตรการ VUCA ป้องกัน “โอไมครอน”และทุกสายพันธุ์
ปลัดกระทรวงสาธารณสุข เผย สถานการณ์โควิด 19 ประเทศไทยลดลงต่อเนื่องตามการคาดการณ์ผู้ติดเชื้อวันนี้ต่ำกว่า 5 พันราย ผู้ป่วยปอดอักเสบและใส่เครื่องช่วยหายใจลดลงต่อเนื่อง แต่ยังให้ทุกพื้นที่คงศักยภาพการดูแลผู้ป่วยไว้ ย้ำมาตรการ VUCA ช่วยปกป้องโควิด
ปลัดกระทรวงสาธารณสุข เผย สถานการณ์โควิด 19 ประเทศไทยลดลงต่อเนื่องตามการคาดการณ์ผู้ติดเชื้อวันนี้ต่ำกว่า 5 พันราย ผู้ป่วยปอดอักเสบและใส่เครื่องช่วยหายใจลดลงต่อเนื่อง แต่ยังให้ทุกพื้นที่คงศักยภาพการดูแลผู้ป่วยไว้ ย้ำมาตรการ VUCA ช่วยปกป้องโควิดได้ทุกสายพันธุ์รวมถึง “โอไมครอน”ส่วนการฉีดวัคซีนใกล้บรรลุเป้าหมาย 100 ล้านโดส
วันนี้ (30 พฤศจิกายน 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า สถานการณ์โรคโควิด 19 ของประเทศไทยมีแนวโน้มลดลงต่อเนื่องตามการคาดการณ์ โดยภายในเดือนธันวาคม 2564 กระทรวงสาธารณสุขตั้งเป้าหมายควบคุมโรคให้มีผู้ติดเชื้อต่ำกว่า 5 พันรายต่อวัน และเสียชีวิตไม่เกิน 30 รายต่อวัน โดยวันนี้มีรายงานผู้ป่วยรักษาหาย 6,407 ราย มากกว่าผู้ติดเชื้อใหม่ที่พบ 4,306 ราย อยู่ระหว่างการรักษา 75,673 ราย เป็นผู้ป่วยปอดอักเสบ 1,353 ราย และต้องใส่เครื่องช่วยหายใจ 329 ราย อัตราครองเตียงลดลงทำให้มีเตียงเพียงพอรองรับผู้ป่วย และได้ให้ทุกพื้นที่คงศักยภาพระบบการดูแลรักษารองรับผู้ป่วยไว้ก่อน
สำหรับผู้เสียชีวิต วันนี้มีรายงาน 37 ราย กว่า 92% เป็นผู้สูงอายุ 60 ปีและผู้มีโรคเรื้อรังประจำตัว และกว่า 70% ไม่เคยได้รับวัคซีน ดังนั้น ขอให้ผู้ที่ยังไม่เคยได้รับวัคซีนหรือยังรับวัคซีนไม่ครบโดส ออกมารับวัคซีนซึ่งช่วยลดโอกาสการติดเชื้อ ป้องกันการป่วยรุนแรงและเสียชีวิตได้ โดยช่วงนี้กระทรวงสาธารณสุขได้ให้ทุกพื้นที่จัดสัปดาห์รณรงค์การฉีดวัคซีนโควิด 19 ระหว่างวันที่ 27 พฤศจิกายน - 5 ธันวาคม 2564 เพื่อให้ภาพรวมการฉีดวัคซีนของประเทศไทยถึงเป้าหมาย 100 ล้านโดส หรือ 50 ล้านคน ครอบคลุม 70% ของประชากร ขณะนี้ฉีดได้สะสม 92,658,390 โดส โดยเข็มแรกฉีดได้ 48,074,050 คน คิดเป็น 66.7% ของประชากร
นายแพทย์เกียรติภูมิกล่าวต่อว่า การระบาดในขณะนี้พบในชุมชน ครอบครัว จากการจัดกิจกรรมรวมกลุ่มกัน ได้แก่ งานศพ งานบุญ ศาสนพิธี งานเลี้ยงสังสรรค์ โดยมีสถานที่เสี่ยง คือ ตลาด แคมป์คนงาน โรงเรียน โรงงาน และร้านอาหาร โดยเฉพาะร้านที่เปิดให้ดื่มเครื่องดื่มแอลกอฮอล์ เนื่องจากมีการใช้เวลาในการกินดื่มนานขึ้นมีการเปิดหน้ากากและพูดคุย ซึ่งเป็นการเพิ่มความเสี่ยงในการติดเชื้อ จึงควรหลีกเลี่ยงความเสี่ยงดังกล่าวให้มากที่สุด ส่วนสถานการณ์เชื้อโควิดสายพันธุ์น่ากังวล “โอไมครอน” หน่วยงานภาครัฐที่เกี่ยวข้องได้เฝ้าระวังการเดินทางเข้าประเทศอย่างเข้มข้นทุกช่องทาง และกระทรวงสาธารณสุขมีการติดตามข้อมูลทั้งในประเทศและต่างประเทศอย่างใกล้ชิด สำหรับประชาชนแนะนำให้ใช้มาตรการ VUCA ได้แก่ 1.V วัคซีน ไปรับการฉีดวัคซีนเพื่อช่วยให้มีภูมิคุ้มกัน ลดอาการหนัก ลดการเสียชีวิต 2.U ใช้การป้องกันตนเองแบบครอบจักรวาล (Universal Prevention) โดยสวมหน้ากากตลอดเวลา เว้นระยะห่าง ล้างมือ ลดการสัมผัสใกล้ชิด 3.C COVID Free Setting ทุกกิจการร่วมกันทำสถานที่ให้ปลอดภัย สะอาด ลดความแออัด พนักงานและลูกค้าได้รับวัคซีนครบถ้วน และ 4. A ตรวจด้วย ATK เมื่อมีความเสี่ยง ซึ่งเป็นมาตรการที่จะช่วยให้ปลอดภัยจากโควิด 19 ได้ทุกสายพันธุ์รวมทั้งสายพันธุ์โอไมครอน
****************************** 30 พฤศจิกายน 2564
วันเสาร์ที่ 20 สิงหาคม 2565
เขตสุขภาพที่ 1 ขับเคลื่อนนโยบายกัญชาทางการแพทย์ เน้นใช้กัญชารักษาผู้ป่วย
รองนายกรัฐมนตรีและรัฐมนตรีว่าการกระทรวงสาธารณสุข เปิดประชุมวิชาการกัญชาทางการแพทย์เขตสุขภาพที่ 1 ขับเคลื่อนนโยบายกัญชาทางการแพทย์ครอบคลุมหลายมิติ ย้ำส่งเสริมการใช้ประโยชน์ในทางที่ถูกต้อง ช่วยกันสอดส่องดูแลการนำไปใช้ในทางที่ผิด
รองนายกรัฐมนตรีและรัฐมนตรีว่าการกระทรวงสาธารณสุข เปิดประชุมวิชาการกัญชาทางการแพทย์เขตสุขภาพที่ 1 ขับเคลื่อนนโยบายกัญชาทางการแพทย์ครอบคลุมหลายมิติ ย้ำส่งเสริมการใช้ประโยชน์ในทางที่ถูกต้องช่วยกันสอดส่องดูแลการนำไปใช้ในทางที่ผิด
วันนี้ (20 สิงหาคม 2565) ที่ห้องประชุมอาคารคชสาร (สนามกีฬากลางจังหวัดเชียงราย) องค์การบริหารส่วนจังหวัดเชียงราย อำเภอเมือง จังหวัดเชียงราย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานเปิดการประชุมวิชาการกัญชาทางการแพทย์ เขตสุขภาพที่ 1 พร้อมปาฐกถาพิเศษ หัวข้อ “นโยบายการดำเนินงานกัญชาทางการแพทย์” โดยมีนายแพทย์เกียรติภูมิ วงศ์รจิต ปลัดกระทรวงสาธารณสุข ผู้บริหารกระทรวงสาธารณสุขทั้งส่วนกลางและส่วนภูมิภาค หน่วยงานภาครัฐ เอกชน อสม.และประชาชนเข้าร่วมงานกว่า 1,000 คน
นายอนุทิน กล่าวว่า หลังจากรัฐบาลปลดกัญชาและกัญชงออกจากบัญชียาเสพติด เมื่อวันที่ 9 มิถุนายน 2565ที่ผ่านมา กระทรวงสาธารณสุขได้เดินหน้าขับเคลื่อนการนำกัญชาไปใช้ประโยชน์ทางการแพทย์อย่างต่อเนื่องในทุกเขตสุขภาพ รวมถึงส่งเสริมให้นำไปพัฒนาเป็นผลิตภัณฑ์อื่นๆ สามารถพลิกโฉมให้เกิดการขับเคลื่อนทางเศรษฐกิจในภาพรวมของประเทศ สร้างรายได้หมุนเวียนในระบบเศรษฐกิจ เป็นมูลค่าสูงกว่า 7 พันล้านบาท ซึ่งเป็นความตั้งใจของกระทรวงสาธารณสุขที่จะนำพืชกัญชามาใช้ทางการแพทย์อย่างปลอดภัย และสร้างรายได้ให้กับชุมชนและประเทศชาติ ไม่สนับสนุนการใช้เพื่อสันทนาการ และขอให้ประชาชน ผู้ประกอบการ และบุคลากรทางการแพทย์ช่วยกันสอดส่องดูแลไม่ให้มีการนำไปใช้ในทางที่ผิด
โดยเขตสุขภาพที่ 1 ซึ่งประกอบด้วย เชียงใหม่ เชียงราย แพร่ น่าน พะเยา ลำปาง ลำพูน และแม่ฮ่องสอน มีการขับเคลื่อนนโยบายกัญชาทางการแพทย์ในหลากหลายมิติ อาทิ รพ.นครพิงค์ รพ.เชียงรายประชานุเคราะห์เปิดบริการคลินิกกัญชาทั้งออนไซต์และออนไลน์ ตรวจวินิจฉัยและรักษาด้วยตำรับยากัญชา ทั้งแผนปัจจุบันและแผนไทย,รพ.ปาย ใช้ยาศุขไสยาศน์ร่วมกับการใช้ยาแผนปัจจุบันในผู้ป่วยโรคซึมเศร้าที่มีอาการนอนไม่หลับ, รพ.แพร่ สร้างระบบแจ้งเตือนการเกิดอันตรกิริยาระหว่างยาและยากัญชาทางการแพทย์ และมีการอำนวยความสะดวกในการขอรับใบอนุญาตเกี่ยวกับกัญชา กัญชง โดยปัจจุบันมีประชาชนได้รับใบอนุญาตปลูกกัญชา 11 ราย พื้นที่ 1,137 ตรม.และกัญชง 147 ราย พื้นที่ 2,480 ไร่ รวมถึงร่วมมือกับสถาบันการศึกษา เช่น มหาวิทยาลัยแม่ฟ้าหลวง และมหาวิทยาลัยราชภัฏเชียงราย ศึกษาวิจัยเทคโนโลยีการสกัดน้ำมันกัญชา กัญชง เพื่อให้ได้สาร CBD ที่เหมาะสม เตรียมพัฒนาต่อยอดเป็นผลิตภัณฑ์ เช่น สบู่ แชมพู บาล์ม และน้ำมันหอมระเหย ช่วยในกลุ่มผู้สูงอายุที่นอนไม่หลับและรับประทานยายาก เป็นต้น
สำหรับกิจกรรมภายในงาน ประกอบด้วย การประชุมวิชาการด้านการแพทย์ การเสวนาวิชาการและการบรรยายเกี่ยวกับกัญชา กัญชง โดยวิทยากรผู้เชี่ยวชาญจากภาครัฐและภาคเอกชน การจัดแสดงนิทรรศการของหน่วยงานภาครัฐส่วนกลางและภูมิภาค การให้บริการคลินิกกัญชาทางการแพทย์แผนปัจจุบันและการแพทย์แผนไทย และการตรวจรักษาโรคต่าง ๆ
************************************ 20 สิงหาคม 2565
วันพฤหัสบดีที่ 28 เมษายน 2565
ไอแบงก์ จัดแพ็กเกจรีบ้าน ได้รีบัตร พร้อมรวมหนี้สินเชื่อบุคคล อัตรากำไรเริ่มต้น 2.00 % ต่อปี
ไอแบงก์ออกแพ็กเกจผลิตภัณฑ์สินเชื่อเพื่อรีไฟแนนซ์ที่อยู่อาศัย คิดอัตรากำไรพิเศษเริ่มต้น 2.00 % ต่อปี  ให้วงเงินสูงสุด 20 ลบ. พร้อมกับรีไฟแนนซ์หนี้บัตรเครดิต หรือสินเชื่อบุคคลจากสถาบันการเงินอื่น ให้วงเงินสูงสุด 5 ลบ. ผ่อนได้นานสูงสุด 35 ปี
ธนาคารอิสลามแห่งประเทศไทย (ไอแบงก์) ออกแพ็กเกจผลิตภัณฑ์สินเชื่อเพื่อรีไฟแนนซ์ที่อยู่อาศัย คิดอัตรากำไรพิเศษเริ่มต้น 2.00 % ต่อปี ให้วงเงินสูงสุด 20 ล้านบาท พร้อมกับรีไฟแนนซ์หนี้บัตรเครดิต หรือสินเชื่อบุคคลจากสถาบันการเงินอื่น ให้วงเงินสูงสุด 5 ล้านบาท ผ่อนได้นานสูงสุด 35 ปี ฟรี! ค่าธรรมเนียม Front End Fee และค่าประเมินราคาหลักประกัน
สินเชื่อเพื่อรีไฟแนนซ์ที่อยู่อาศัย หรือสินเชื่อเพื่อไถ่ถอนที่อยู่อาศัยจากสถาบันการเงินอื่น ไม่ว่าจะเป็นที่อยู่อาศัยประเภท บ้านเดี่ยว บ้านแฝด ทาวน์เฮ้าส์ ทาวน์โฮม ห้องชุดในอาคาร อาคารพาณิชย์ และโฮมออฟฟิศ ก็ให้วงเงินสูงสุด 20 ล้านบาท ผ่อนชำระได้นานถึง 35 ปี อัตรากำไรเริ่มต้นในกรณีทำประกันตะกาฟุลคุ้มครองวงเงินสินเชื่อ MRTA/MLTA ตามเงื่อนไขของธนาคาร เท่ากับร้อยละ 2.00 % ต่อปี ในปีแรก หรือผ่อนเพียงล้านละ 3,400 บาทต่อเดือน (ปีแรก)
นอกจากรีไฟแนนซ์บ้านแล้ว สำหรับแพ็กเกจนี้ลูกค้ายังสามารถขอสินเชื่อที่เกี่ยวเนื่องกับที่อยู่อาศัยพ่วงกันได้ เช่น รีไฟแนนซ์บัตรเครดิต/สินเชื่อบุคคลจากสถาบันการเงินอื่น หรือเพื่อชำระเงินสมทบตะกาฟุล MRTA/MLTA ให้วงเงินสูงสุด 5 ล้านบาท ผ่อนนานสูงสุด 35 ปี คิดอัตรากำไร SPRL-2.50 % ต่อปี ตลอดอายุสัญญา (ปัจจุบัน SPRL = 7.40 % ต่อปี) หรือผ่อนเพียงล้านละ 5,200 บาท ต่อเดือน พร้อมกันนี้ รับสิทธิพิเศษ ฟรีค่าธรรมเนียม Front-end-Fee และฟรีค่าประเมินราคาหลักประกันสูงสุดไม่เกิน 4,000 บาท (โดยให้ลูกค้าสำรองจ่ายค่าประเมินไปก่อนและสามารถขอชดเชยหลังจากเบิกใช้สินเชื่อกับธนาคาร)
ผู้สนใจสามารถติดต่อสอบถามที่ไอแบงก์ ทุกสาขาทั่วประเทศ ตั้งแต่วันนี้ – วันที่ 31 ธันวาคม 2565 หรือสอบถามข้อมูลเพิ่มเติมได้ที่ iBank Call center 1302
*หมายเหตุ:
1. “อัตรากำไร/ผลตอบแทน ผลิตภัณฑ์ธนาคารมิใช่ดอกเบี้ยหรือเป็นคำเรียกแทนดอกเบี้ย แต่มาจากหลักการที่ใช้ในการทำธุรกรรมที่ถูกต้องตามหลักการอิสลาม”
2. อัตราผลตอบแทนที่คาดว่าจะได้รับ คืออัตราที่คำนวณได้จากประมาณการรายได้ของธนาคารและอัตราสัดส่วนการแบ่งผลตอบแทนเงินฝาก ซึ่งอัตราผลตอบแทนที่คาดว่าจะได้รับอาจจะต่ำกว่าหรือสูงกว่าอัตราผลตอบแทนเงินฝากที่ธนาคารประกาศเมื่อครบกำหนดการฝาก
วันจันทร์ที่ 13 มิถุนายน 2565
กรมทางหลวงชนบท พัฒนาระบบดิจิทัลรองรับการให้บริการประชาชน 6 ระบบ
ยกระดับการให้บริการภาครัฐ (e-Service) พร้อมเดินหน้าอำนวยความสะดวกให้กับประชาชน ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม ยกระดับการให้บริการภาครัฐ นำเทคโนโลยีมาปรับใช้ในการปฏิบัติงานพัฒนาระบบดิจิทัลรองรับการให้บริการประชาชน 6 ระบบ อำนวยความสะดวก เพิ่มความรวดเร็วและลดขั้นตอนในการยื่นขอใบอนุญาต ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการนำเทคโนโลยีมาประยุกต์ใช้ในการปฏิบัติงานให้เกิดความรวดเร็วและมีประสิทธิภาพในการบริหารจัดการภาครัฐของกระทรวงคมนาคม ปัจจุบันการใช้เทคโนโลยีมีการเปลี่ยนแปลงอย่างรวดเร็ว รัฐบาลได้มีนโยบายให้หน่วยงานราชการจัดทำแอปพลิเคชันและแพลตฟอร์มดิจิทัลในการให้บริการหรือให้ข้อมูลกับประชาชนในรูปแบบออนไลน์ อำนวยความสะดวก ลดระยะเวลาในการดำเนินการและติดต่อกับหน่วยงานราชการ ทช. จึงได้ปรับปรุงประสิทธิภาพ ขับเคลื่อนพัฒนาระบบบริการประชาชน (e-Service) เพื่อตอบสนองการใช้งานของประชาชนและเจ้าหน้าที่ผู้ปฏิบัติงานในยุคดิจิทัล ให้สามารถเข้าถึงและใช้งานง่าย มีความรวดเร็ว เชื่อมโยงกับข้อมูลบนโครงข่ายออนไลน์ จำนวน 6 ระบบ ได้แก่
1. ระบบการขออนุญาตหรือต่อใบอนุญาตระบายน้ำลงในเขตทางหลวงชนบท
2. ระบบการขออนุญาตหรือต่อใบอนุญาตติดตั้ง แขวน วาง หรือกองสิ่งใดในเขตทางหลวง
3. ระบบการขออนุญาตหรือต่อใบอนุญาตสร้างทาง ถนน หรือสิ่งอื่นใดในเขตทางหลวง เพื่อใช้เป็นทางเข้า - ออกทางหลวง
4. ระบบการขออนุญาตใช้ยานพาหนะบางชนิดบางประเภทเดินบนทางหลวงชนบท
5. ระบบการขออนุญาตติดตั้งป้ายแนะนำสถานที่ในเขตทางหลวงชนบท
6. ระบบการขออนุญาตพาดสายในเขตทางหลวงชนบท
ทช. มุ่งพัฒนาและยกระดับการให้บริการประชาชน โดยระบบ e-Service จะช่วยให้ประชาชนเข้าถึงการบริการได้ง่ายขึ้น สะดวกรวดเร็ว ไม่เสียเวลาในการเดินทาง ลดการใช้สำเนาเอกสาร ลดขั้นตอนและระยะเวลาในการยื่นคำขออนุญาต รวมทั้งสามารถติดตามผลการยื่นคำขออนุญาตผ่านระบบได้ ประชาชนสามารถเข้าใช้งานระบบได้ที่ https://eservice.drr.go.th/eservice หรือผ่าน QR Code
วันอังคารที่ 15 มิถุนายน 2564
ปลัด วธ. เป็นประธานการประชุมคณะกรรมการสรรหาคณะกรรมการตรวจสอบและประเมินผลภาคราชการ
การประชุมคณะกรรมการสรรหาคณะกรรมการตรวจสอบและประเมินผลภาคราชการ
วันที่ ๑๕ มิถุนายน ๒๕๖๔ เวลา ๐๙.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะกรรมการสรรหาคณะกรรมการตรวจสอบและประเมินผลภาคราชการ โดยมีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม และนางสาวพรพนา จงเกษกรณ์ ผู้อำนวยการกลุ่มตรวจสอบภายใน เข้าร่วม ณ ห้องประชุม ๒ ชั้น ๘ กระทรวงวัฒนธรรม
วันพุธที่ 10 สิงหาคม 2565
​กรมเจ้าท่า เตรียมความพร้อมสมัครรับเลือกตั้งสมาชิกคณะมนตรีขององค์การทะเลระหว่างประเทศ (IMO)
...
นายสมชาย สุมนัสขจรกุล รองอธิบดีกรมเจ้าท่า ด้านวิชาการ กระทรวงคมนาคม เป็นประธานการประชุมคณะทำงานด้านสารัตถะเพื่อเตรียมการสมัครรับเลือกตั้งเป็นสมาชิกคณะมนตรีขององค์การทางทะเลระหว่างประเทศ หรือ IMO วาระปี ค.ศ.2024 - 2025 ครั้งที่ 1/2565 โดยมีผู้แทนหน่วยงานที่เกี่ยวข้อง อาทิ กระทรวงการต่างประเทศ กระทรวงพลังงาน สำนักงานสภาพัฒนาการเศรษฐกิจและสังคมแห่งชาติสำนักงานนโยบายและแผนทรัพยากรธรรมชาติและสิ่งแวดล้อม กรมทรัพยากรทางทะเลและชายฝั่ง กรมประมง สำนักงานนโยบายและแผนการขนส่งจราจร สำนักงานปลัดกระทรวงคมนาคม การท่าเรือแห่งประเทศไทย และกรมเจ้าท่า เข้าร่วมการประชุมฯ ซึ่งได้รับการแต่งตั้งจากคณะอนุกรรมการเพื่อเตรียมการสมัครรับเลือกตั้งเป็นสมาชิกคณะมนตรีขององค์การทางทะเลระหว่างประเทศ ภายใต้คณะกรรมการแห่งชาติเพื่อประสานงานกับองค์การทางทะเลระหว่างประเทศ (มติ ครม.) มีอำนาจหน้าที่ในการจัดทำประเด็นด้านสารัตถะเสนอข้อคิดเห็นต่อประเด็นยุทธศาสตร์สำหรับการรณรงค์ หาเสียงของประเทศไทย เพื่อประกอบการจัดทำสื่อประชาสัมพันธ์และดำเนินกิจกรรมการรณรงค์หาเสียง ของประเทศไทย
สำหรับการประชุมฯ ในครั้งนี้ เป็นการหารือเพื่อสรุปประเด็นข้อมูลที่สอดคล้องกับการเสริมสร้างหุ้นส่วนความร่วมมือระหว่างประเทศเพื่อความยั่งยืนทางทะเล ซึ่งประเทศไทยได้ใช้เป็นหัวข้อหลักในการรณรงค์ หาเสียง รวมถึงติดตามความคืบหน้าประเด็นที่ประเทศไทยได้ให้คำมั่นกับประเทศต่างๆไว้ เช่น บทบาท การดำเนินงานของ IMO เป้าหมายการพัฒนาที่ยั่งยืน การลดการปล่อยก๊าซเรือนกระจก ขยะทะเล ทรัพยากร ทางทะเล คนประจำเรือ ความร่วมมือเพื่อการพัฒนา บทบาทสตรี และการแก้ไขปัญหาประมงผิดกฎหมาย (IUU) โดยคณะทำงานฯ จะนำข้อมูลที่ได้ไปสังเคราะห์เพื่อใช้ในการรณรงค์หาเสียงรวมถึงการจัดทำเอกสารประกอบการลงสมัครและประชาสัมพันธ์ในปีต่อไป
วันพุธที่ 22 มิถุนายน 2565
รองปลัดภานุวัฒน์ฯ ลงพื้นที่ติดตามความคืบหน้าโครงการพัฒนาท่าเรืออุตสาหกรรมมาบตาพุด ระยะที่ 3 (ช่วงที่ 1)
รองปลัดภานุวัฒน์ฯ ลงพื้นที่ติดตามความคืบหน้าโครงการพัฒนาท่าเรืออุตสาหกรรมมาบตาพุด ระยะที่ 3 (ช่วงที่ 1)
วันนี้ (21 มิถุนายน 2565) นายภานุวัฒน์ ตริยางกูรศรี รองปลัดกระทรวงอุตสาหกรรม ในฐานะคณะกรรมการบริหารสัญญา โครงการพัฒนาท่าเรืออุตสาหกรรมมาบตาพุด ระยะที่ 3 (ช่วงที่ 1) ลงพื้นที่ติดตามความคืบหน้าโครงการฯ ตั้งแต่รับฟังการบรรยายสรุปขั้นตอนการผลิตหินเพื่อใช้ในการถมทะเลของโรงโม่หิน บริษัท อิตาเลียนไทย ดีเวล๊อปเมนต์ จำกัด (มหาชน) จนถึงสำรวจความคืบหน้าบริเวณจุดก่อสร้างเขื่อนหินกันทรายรอบพื้นที่ถมทะเล และเยี่ยมชมห้องนิทรรศการ ณ สำนักงานท่าเรืออุตสาหกรรมมาบตาพุด อำเภอเมืองระยอง จังหวัดระยอง
โครงการพัฒนาท่าเรืออุตสาหกรรมมาบตาพุด ระยะที่ 3 เป็นโครงการที่รัฐบาลได้มอบหมายให้การนิคมอุตสาหกรรมแห่งประเทศไทย (กนอ.) เป็นผู้ดำเนินการพัฒนาพื้นที่บริเวณชายฝั่งทะเลตะวันออก โดยมีการขุดลอกและถมทะเล เพื่อรองรับความต้องการของภาคอุตสาหกรรม พื้นที่โครงการฯ 1,000 ไร่ แบ่งเป็นพื้นที่ใช้ประโยชน์ 550 ไร่ ได้แก่ ท่าเรือก๊าซและสินค้าเหลว ท่าเทียบเรือบริการ คลังสินค้าและธุรกิจเกี่ยวเนื่อง และอีก 450 ไร่ เป็นพื้นที่กักเก็บตะกอน และนับเป็นโครงการส่งเสริมการขนส่งแบบ Green Logistic ด้วย
วันพุธที่ 21 กรกฎาคม 2564
ผู้ช่วยรัฐมนตรีประจำกระทรวงยุติธรรม ประชุมขับเคลื่อนเพื่อบูรณาการด้านการประชาสัมพันธ์ร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม ผ่านระบบการประชุมทางไกล
ผู้ช่วยรัฐมนตรีประจำกระทรวงยุติธรรม ประชุมขับเคลื่อนเพื่อบูรณาการด้านการประชาสัมพันธ์ร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม ผ่านระบบการประชุมทางไกล (Video Conference)
ในวันพุธที่ ๒๑ กรกฎาคม ๒๕๖๔ เวลา ๑๓.๓๐ น. นางสาวณัฐธ์ภัสส์ ยงใจยุทธ ผู้ช่วยรัฐมนตรีประจำกระทรวงยุติธรรม ประธานกรรมการขับเคลื่อนร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม เป็นประธานการประชุมบูรณาการด้านการประชาสัมพันธ์ร่างกฎหมายเฝ้าระวังผู้พ้นโทษในคดีร้ายแรงที่เป็นอันตรายต่อสังคม ผ่านระบบการประชุมทางไกล (Video Conference) โดยมี ผู้บริหารกระทรวงยุติธรรม รวมทั้งเจ้าหน้าที่ผู้ปฏิบัติงานด้านประชาสัมพันธ์ของหน่วยงานในสังกัดกระทรวงยุติธรรม เข้าร่วมประชุม
โดยสรุปสาระสำคัญในการประชุม ดังนี้
๑. One Concept Paper สรุปหลักการและเนื้อหาของร่างกฎหมายฯ
โดยที่ประชุมพิจารณาแล้ว มีข้อสังเกตให้ฝ่ายเลขานุการฯ นำไปดำเนินการแก้ไขให้มีความชัดเจน โดยใช้ข้อความที่มีความกระชับ และเพิ่มรูปภาพประกอบ รวมทั้งจัดทำ QR Code แสดงรายละเอียดเนื้อหาของกฎหมายเพิ่มเติม
๒. คลิปวีดิโอสั้น อธิบายหลักการและเนื้อหาของร่างกฎหมายฯ
โดยที่ประชุมพิจารณาแล้ว มีข้อสังเกตให้ฝ่ายเลขานุการฯ นำไปดำเนินการแก้ไขเนื้อหาของคลิปวิดีโอให้มีความกระชับสั้น การนำเสนอภาพและเสียงให้เน้นการดึงดูดความสนใจมากยิ่งขึ้น
นอกจากนี้ ประธานในที่ประชุมได้ให้ผู้เข้าร่วมประชุมทุกท่านเสนอแนะความคิดเห็นเพิ่มเติมเกี่ยวกับแนวทางการดำเนินการประชาสัมพันธ์ในรูปแบบใหม่ ๆ จากผู้ปฏิบัติงานด้านประชาสัมพันธ์ของหน่วยงานในสังกัดกระทรวงยุติธรรม โดยที่ประชุมได้เสนอแนะการประชาสัมพันธ์ของแต่ละหน่วยงาน อาทิ การสัมภาษณ์สดผ่านรายการวิทยุ การประชาสัมพันธ์เสียงตามสายในระดับท้องถิ่น การดำเนินการร่วมกับสื่อมวลชนผ่านการทำสกู๊ปข่าว รวมทั้งการเผยแพร่ผ่านรายการโทรทัศน์ในเรือนจำและทัณฑสถาน ของกรมราชทัณฑ์ด้วย
วันศุกร์ที่ 20 พฤษภาคม 2565
ศบค. เคาะเปิดสถานบันเทิง ผับ บาร์ คาราโอเกะ โซนสีเขียว – ฟ้า พร้อมยกเลิก Thailand Pass สำหรับคนไทย เริ่ม 1 มิ.ย. 65
.....
ที่ประชุม ศบค. (20 พ.ค. 65) มีมติปรับพื้นที่สถานการณ์ (โซนสี) ในการควบคุมโรคโควิด-19 เหลือเพียงโซนสีเขียว 14 จังหวัด สีฟ้า 17 จังหวัด และสีเหลือง 46 จังหวัด โดยพื้นที่สีเขียว - ฟ้า สามารถเปิดสถานบันเทิง ผับ บาร์ คาราโอเกะ ฯลฯ ได้ตั้งแต่ 1 มิ.ย. 65 เป็นต้นไป ภายใต้มาตรการ Universal Prevention อย่างเคร่งครัด เช่น ตรวจ ATK ทุก ๆ 7 วัน หรือเมื่อมีอาการ - เสี่ยง ขณะที่ผู้ใช้บริการต้องแสดงหลักฐานการรับวัคซีนครบตามเกณฑ์ (เข็มกระตุ้น)
.
รวมถึงปรับแผนการผ่อนปรนมาตรการเข้าประเทศ เพื่ออำนวยความสะดวกให้นักท่องเที่ยวยิ่งขึ้น โดยชาวต่างชาติยังคงต้องลงทะเบียน Thailand Pass อยู่ แต่กรอกเฉพาะข้อมูลที่จำเป็น ได้แก่ วัคซีน ประกัน และหนังสือเดินทาง (รับ QR code ทันทีหลังลงทะเบียนเสร็จ)
.
สอดคล้องกับการประกาศเปิดประเทศอย่างเต็มรูปแบบของรัฐบาล เพื่อรองรับนักเที่ยว กระตุ้นเศรษฐกิจ ซึ่งในช่วงเดือน ม.ค. – 18 พ.ค. 65 มีนักท่องเที่ยวเดินทางเข้าไทยแล้วกว่า 1 ล้านคน ส่งผลให้ตัวเลขรายได้ในไตรมาสแรกของปี 65 เพิ่มขึ้นกว่าช่วงเดียวกันของปี 64 กว่า 2 พัน% และมีรายได้เพิ่มขึ้นถึง 1.4 พัน%
.
อ่านเพิ่มเติม คลิกhttps://www.thaigov.go.th/news/contents/details/54789
#ไทยคู่ฟ้า#ร่วมต้านโควิด19
-------------------
วันพฤหัสบดีที่ 25 สิงหาคม 2565
รองนายกฯ “อนุทิน” ยืนยัน รัฐบาลเดินหน้าทำงานไม่มีสะดุด 25-26 ส.ค. เตรียมเป็นประธานประชุมระดับสูงเอเปคว่าด้วยสาธารณสุข ถก 3 ประเด็น สร้างความพร้อมตอบโต้ภัยคุกคามสุขภาพ
รองนายกฯ “อนุทิน” ยืนยันรัฐบาลเดินหน้าทำงานไม่มีสะดุด 25-26 ส.ค. เตรียมเป็นประธานประชุมระดับสูงเอเปคว่าด้วยสาธารณสุข ถก 3 ประเด็น สร้างความพร้อมตอบโต้ภัยคุกคามสุขภาพ ลงทุนเพิ่มความมั่นคง พร้อมกระชับความร่วมมือระหว่างสมาชิก
วันที่ 25 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า นายอนุทิน ชาญวีรกูล รองนายกรัฐมนตรีและรมว.สาธารณสุข ได้ยืนยันว่าภายใต้กฎหมายปัจจุบัน การทำงานของรัฐบาลทุกกระทรวงและหน่วยงงานยังคงดำเนินตามปกติไม่มีสะดุด แม้ศาลรัฐธรรมนูญจะได้มีคำสั่งให้ พล.อ.ประยุทธ์ จันทร์โอชา หยุดปฏิบัติหน้าที่นายกรัฐมนตรี จนกว่าศาลจะมีคำวินิจฉัยเกี่ยวกับวาระการดำรงตำแหน่ง
โดยในส่วนของกระทรวงสาธารณสุขระหว่างวันที่ 22-26 ส.ค. 2565 ได้เป็นเจ้าภาพการจัดประชุม APEC Health Week ขึ้นที่กรุงเทพฯ ซึ่งได้มีการประชุมที่เกี่ยวข้องด้านสาธารณสุขเอเปคที่หลากหลาย และในวันที่ 25-26 ส.ค. นี้จะเป็นการประชุมระดับสูงเอเปคว่าด้วยสาธารณสุขและเศรษฐกิจ ครั้งที่ 12 (APEC High Level Meeting on Health and the Economy) ซึ่งมีผู้เข้าร่วมประชุมระดับรัฐมนตรีและเจ้าหน้าที่ระดับสูงจากสมาชิกเขตเศรษฐกิจเอเปคเข้าร่วมทั้งรูปแบบออนไลน์และออนไซต์
“นายอนุทิน จะเป็นประธานในการประชุมระดับสูงว่าด้วยสาธารณสุขฯ และร่วมหารือกับผู้บริหารระดับสูงจากเขตเศรษฐกิจเอเปค ซึ่งจะเป็นแสดงถึงความร่วมมือด้านสาธารณสุขในภูมิภาคเอเชีย-แปซิฟิก ในการสร้างสมดุลระหว่างสุขภาพและเศรษฐกิจ เพิ่มการลงทุนในการสร้างความมั่นคงด้านสุขภาพโลก และยังสนับสนุนบทบาทที่โดดเด่นขึ้นของไทยในเวทีนานาชาติ” น.ส.ไตรศุลี กล่าว
น.ส.ไตรศุลี กล่าวว่า ที่ประชุมระดับสูงว่าด้วยสาธารณสุขฯ จะหารือและร่วมกันมีข้อสรุปใน 3 ประเด็นหลัก ประกอบด้วย 1) การสร้างสมดุลระหว่างสาธารณสุขและเศรษฐกิจ โดยเน้นการดำเนินงานตามมาตรการทางด้านสาธารณสุข และการเตรียมความพร้อมในการป้องกันและตอบโต้ต่อภัยคุกคามสุขภาพรวมทั้งโรคระบาด สร้างเสริมความเข้มแข็งของระบบสุขภาพและการสร้างหลักประกันสุขภาพถ้วนหน้า รวมทั้งสนับสนุนการวิจัยและพัฒนาวัคซีน เครื่องมือในการตรวจวินิจฉัยโรค และยารักษาโรค ในการป้องกันและรักษาโควิด 19 และโรคติดต่ออุบัติใหม่และอุบัติซ้ำที่จะเกิดขึ้นในอนาคตเพื่อป้องกันผลกระทบต่อด้านเศรษฐกิจ
2) การเพิ่มการลงทุนในด้านความมั่นคงด้านสุขภาพโล กโดยเฉพาะการเสริมสร้างขีดสมรรถนะด้านการป้องกัน ตรวจจับและตอบโต้โรคระบาด การเสริมสร้างระบบสุขภาพให้เข้มแข็งและการสร้างหลักประกันสุขภาพถ้วนหน้า เพื่อให้ระบบสาธารณสุขมีความพร้อมรับมือต่อภาวะคุกคามด้านสุขภาพและมีความยืดหยุ่นต่อวิกฤติการด้านสาธารณสุข และสนับสนุนการสร้างเศรษฐกิจดิจิทัลที่เพิ่มประสิทธิภาพของระบบสุขภาพ และ 3) ความร่วมมือที่จะเกิดรูปธรรมระหว่างเขตเศรษฐกิจเพื่อแก้ไขปัญหาที่เกิดจากความเชื่อมโยงระหว่างสุขภาพและเศรษฐกิจ
วันพฤหัสบดีที่ 20 มกราคม 2565
CAAT ชี้แจงสัญญาณ 5G ในไทยไม่กระทบการบิน ยืนยันปลอดภัยใช้ช่วงคลื่นห่างกัน
CAAT ขอชี้แจงข้อมูลเพิ่มเติมเพื่อความเข้าใจที่ชัดเจน ดังนี้
สืบเนื่องจากกระแสข่าวที่ปรากฏว่าหลายสายการบินในสหรัฐอเมริกาออกเตือนการเปิดใช้สัญญาณ 5G ย่านความถี่ C-Band ของผู้ให้บริการเครือข่ายโทรคมนาคมในสหรัฐอเมริกา เพราะอาจส่งผลกระทบต่อความปลอดภัยของเครื่องบิน โดยเฉพาะขณะที่กำลังจะลงจอด ทำให้เกิดข้อกังวลสำหรับประเทศไทยว่าอาจจะได้รับผลกระทบจากสัญญาณ 5G เช่นเดียวกันหรือไม่
สำนักงานการบินพลเรือนแห่งประเทศไทย (กพท.) กระทรวงคมนาคมขอชี้แจงข้อมูลเพิ่มเติมเพื่อความเข้าใจที่ชัดเจน ดังนี้
ผลกระทบจากสัญญาณ 5G ที่อาจเกิดขึ้นกับระบบปฏิบัติการบินของเครื่องบิน เกิดจากสัญญาณ 5G อาจไปรบกวนการทำงานของระบบอุปกรณ์ที่สำคัญและมีความอ่อนไหวสูง โดยเฉพาะเครื่องวัดความสูงด้วยคลื่นวิทยุของอากาศยาน (Radio Altimeter) ซึ่งจะแสดงผลในห้องนักบินให้ทราบระดับความสูงเหนือพื้นดินในขณะนั้น ทำให้อาจไม่ได้รับข้อมูลความสูงที่ถูกต้องและอาจก่อให้เกิดอันตรายระหว่างเตรียมลงจอดสู่สนามบิน ซึ่ง Radio Altimeter นี้เป็นอุปกรณ์ที่มีการใช้งานคลื่นความถี่ในย่าน 4,200 – 4,400 MHz (4.2 – 4.4 GHz)
ประเด็นปัญหาที่เกิดกับสหรัฐ แต่ยังไม่มีรายงานปัญหาในประเทศอื่น ๆ เนื่องจากสัญญาณ 5G แบบใหม่ที่ผู้ให้บริการเครือข่ายโทรคมนาคมในสหรัฐเตรียมเปิดใช้งาน ใกล้เคียงกับย่านความถี่ของอุปกรณ์ Radio Altimeter จนอาจเกิดการรบกวนกัน เพราะ 5G ใช้ย่านความถี่ 3.7 – 3.98 GHz ขณะที่ Radio Altimeter ใช้ย่านความถี่ 4.2 – 4.4 GHz แต่ในหลายประเทศ เช่น ฝรั่งเศส ออสเตรเลียและญี่ปุ่นที่ยังไม่พบปัญหาในลักษณะนี้เพราะมีมาตรการ เช่น การจัดสรรย่านความถี่เครือข่ายกับความถี่ด้านการบินให้ห่างกัน 100 หรือ 200 MHz นอกจากนี้สถานีฐานของระบบ 5G ต้องลดการแพร่สัญญาณเข้าไปในย่านความถี่ด้านการบิน และต้องตั้งอยู่ห่างจากแนวการขึ้น-ลงของอากาศยานไม่ต่ำกว่า 200 เมตร
สำหรับประเทศไทย ใช้ 5G ในย่านความถี่ 2.6 GHz ซึ่งถือว่ามีช่วงห่างจากย่านความถี่ของ Radio Altimeter (4.2 – 4.4 GHz) ค่อนข้างมากในระดับปลอดภัยจากการรบกวน อีกทั้งสำนักงานการบินพลเรือนแห่งประเทศไทย (CAAT) ได้เตรียมพร้อมประเด็นดังกล่าวมาตั้งแต่ปีที่แล้ว โดยจัดทำข้อมูลแจ้งเตือนสายการบินเป็นระยะตั้งแต่เดือนมิถุนายน 2564 เป็นต้นมา หลังจากได้รับทราบข้อมูลและการแจ้งเตือนจาก FAA และ ICAO ทั้งนี้ จนถึงปัจจุบันยังไม่มีรายงานว่าเกิดการรบกวนของสัญญาณ 5G ที่ใช้งานในประเทศไทยต่อระบบปฏิบัติการบินแต่อย่างใด แต่ยังถือเป็นประเด็นที่ CAAT ยังต้องติดตามความคืบหน้าอย่างใกล้ชิด
วันจันทร์ที่ 7 กุมภาพันธ์ 2565
กสร. คว้ารางวัลองค์กรที่มีความเป็นเลิศด้านการเงินการคลัง ด้านการจัดซื้อจัดจ้าง ระดับดี
กรมสวัสดิการและคุ้มครองแรงงาน (กสร.) คว้ารางวัลองค์กรที่มีความเป็นเลิศในการบริหารจัดการด้านการเงินการคลัง ประเภทรางวัลด้านการจัดซื้อจัดจ้าง ระดับดี ตอกย้ำความสำเร็จด้านความโปร่งใสในการปฏิบัติงาน
นายนิยม สองแก้ว อธิบดีกรมสวัสดิการและคุ้มครองแรงงานเปิดเผยว่า รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมทั้งพลเอก ประวิตร วงษ์สุวรรณ รองนายกรัฐมนตรีและนายสุชาติ ชมกลิ่น รัฐมนตรีว่าการกระทรวงแรงงานที่กำกับดูแลกระทรวงแรงงานมีความต้องการพัฒนาการปฏิบัติงานด้านการเงินการคลังของส่วนราชการให้เป็นเลิศใน5 มิติ ได้แก่ มิติด้านการจัดซื้อจัดจ้าง มิติด้านการเบิกจ่าย มิติด้านการบัญชีภาครัฐ มิติด้านการตรวจสอบภายในภาครัฐ และมิติด้านปลอดความรับผิดทางละเมิด สามารถปฏิบัติตามกฎระเบียบด้วยความรวดเร็ว ถูกต้อง โปร่งใสและตรวจสอบได้ พร้อมทั้งกระตุ้นและส่งเสริมให้เกิดการพัฒนางานให้ดียิ่งขึ้น ซึ่งกรมสวัสดิการและคุ้มครองแรงงานที่ได้รับรางวัลองค์กรที่มีความเป็นเลิศในการบริหารจัดการด้านการเงินการคลัง ประจำปีงบประมาณ พ.ศ.2563 จากกรมบัญชีกลางที่มอบรางวัลให้แก่ส่วนราชการที่มีการบริหารจัดการด้านการเงินการคลังเป็นเลิศถือเป็นการตอกย้ำความสำเร็จในภาพรวมของกระทรวงแรงงาน ที่ กสร. ได้รับรางวัลประกาศเกียรติคุณด้านการจัดซื้อ จัดจ้าง ระดับดี ในการส่งเสริมและพัฒนาให้เจ้าหน้าที่ด้านการเงินการคลังทุกคนปฏิบัติงานตามระเบียบและแบบแผนของทางราชการด้านการจัดซื้อจัดจ้าง ถือเป็นรางวัลใหญ่ของเจ้าหน้าที่กรมทุกคนที่ปฏิบัติงานได้อย่างเต็มที่ เพราะการบริหารจัดการด้านการเงินการคลังเป็นองค์ประกอบสำคัญที่ส่งเสริมให้หน่วยงานสามารถปฏิบัติงานในภารกิจหลักได้อย่างมีประสิทธิภาพ
อธิบดี กสร.กล่าวเพิ่มเติมว่า การเข้ารับรางวัลอันทรงเกียรติที่คณะกรรมการกรมบัญชีกลางมอบให้ในวันที่ 7 ก.พ. 65 ณ ตึกสันติไมตรี ทำเนียบรัฐบาล เป็นส่วนหนึ่งในการผลักดันเจตนารมณ์ในการขับเคลื่อนพัฒนาการปฏิบัติงานด้านการเงินการคลังในภาพรวมให้มีประสิทธิภาพ พร้อมสร้างขวัญกำลังใจให้แก่เจ้าหน้าที่ในการปฏิบัติตามกฎ ระเบียบ และมีความโปร่งใสในการปฏิบัติงาน เพื่อดำรงไว้ซึ่งคุณภาพของการปฏิบัติงานด้านการจัดซื้อจัดจ้าง ซึ่งเป็นแบบอย่างที่ดีให้ขององค์กรภาครัฐที่ประชาชนสามารถตรวจสอบได้
วันพฤหัสบดีที่ 7 กรกฎาคม 2565
วธ.-จุฬาฯ ประกาศผลเยาวชนรุ่นใหม่โชว์ไอเดีย “ชุมชนยั่งยืนหวนคืนวัฒนธรรม” แนวคิดการพัฒนาชุมชนที่ยั่งยืน รักษาอัตลักษณ์และวัฒนธรรมท้องถิ่นของตนเอง
วธ.-จุฬาฯ ประกาศผลเยาวชนรุ่นใหม่โชว์ไอเดีย “ชุมชนยั่งยืนหวนคืนวัฒนธรรม” แนวคิดการพัฒนาชุมชนที่ยั่งยืน รักษาอัตลักษณ์และวัฒนธรรมท้องถิ่นของตนเอง
วธ.-จุฬาฯ ประกาศผลเยาวชนรุ่นใหม่โชว์ไอเดีย “ชุมชนยั่งยืนหวนคืนวัฒนธรรม” แนวคิดการพัฒนาชุมชนที่ยั่งยืน รักษาอัตลักษณ์และวัฒนธรรมท้องถิ่นของตนเอง ด้าน วธ. เตรียมนำผลงานผู้ชนะเลิศไปใช้เชื่อมโยงกับกิจกรรมหรือโครงการชุมชนจริง ต่อยอดให้เกิดการพัฒนาอย่างยั่งยืน
วันที่ 7 กรกฎาคม 2565 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานแสดงความยินดีและกล่าวปิดโครงการ “ชุมชนยั่งยืนหวนคืนวัฒนธรรม” โดยมีนางยุถิกา อิศรางกูร ณ อยุธยา รองปลัดกระทรวงวัฒนธรรม นายโกวิท ผกามาศ ผู้อำนวยการสำนักงานศิลปวัฒนธรรมร่วมสมัย ศาสตราจารย์ ดร.พิสุทธิ์ เพียรมนกุล รองคณะบดี คณะวิศวกรรมศาสตร์ จุฬาลงกรณ์มหาวิทยาลัย นายตรีเทพ ไทยคุรุพันธ์ กรรมการผู้อำนวยการ สถานีวิทยุแห่งจุฬาลงกรณ์มหาวิทยาลัย คณะกรรมการร่วมตัดสิน ผู้แทนหน่วยงานในประเทศและต่างประเทศ และผู้เข้าร่วมแข่งขัน เข้าร่วม ณ โรงแรมเดอะควอเตอร์ หัวลำโพง บาย ยูเอชจี กรุงเทพฯ
นางยุพา กล่าวว่า จากการที่กระทรวงวัฒนธรรม (วธ.) คณะวิศวกรรมศาสตร์ จุฬาลงกรณ์มหาวิทยาลัย และสถานีวิทยุแห่งจุฬาลงกรณ์มหาวิทยาลัย ร่วมกันจัดโครงการประกวดนโยบายทางเลือกและแนวคิดริเริ่มการพัฒนาชุมชนยั่งยืน ภายใต้หัวข้อ “ชุมชนยั่งยืนหวนคืนวัฒนธรรม” เพื่อสนับสนุนให้เยาวชนคนรุ่นใหม่จากทั่วทุกภูมิภาคของประเทศไทย ได้เข้ามามีส่วนร่วมในการนำเสนอแนวคิดการพัฒนาชุมชนที่ยั่งยืน โดยยังคงไว้ซึ่งอัตลักษณ์และวัฒนธรรมท้องถิ่นของตนเอง เพื่อสร้างความเข้มแข็งของชุมชน ทั้งในมิติด้านสิ่งแวดล้อม สังคม-เศรษฐกิจ และวัฒนธรรม เป็นส่วนหนึ่งของการขับเคลื่อนและพัฒนาประเทศ ซึ่งสอดคล้องกับการดําเนินงานของ วธ. ในการสนับสนุนให้มีการพัฒนาระบบนิเวศ เพื่อรองรับการขับเคลื่อนเศรษฐกิจยุคใหม่ ภายใต้การพัฒนาและสร้างความเข้มแข็งจากฐานราก โดยสะท้อนผ่านเป้าหมายการพัฒนาที่ยั่งยืน (Sustainable Development Goals หรือ SDGs) ขององค์การสหประชาชาติ
นอกจากนี้ ยังเป็นการดำเนินการตามนโยบายของรัฐบาลในการสนับสนุน Soft Power และอุตสาหกรรมสร้างสรรค์ของไทยให้เป็นที่รู้จักทั่วโลก ตามแนวทางส่งเสริมวัฒนธรรม 5F สู่การเป็นสินค้าทางส่งออกทางวัฒนธรรมสำคัญ สร้างรายได้ให้กับประเทศ ได้แก่ อาหาร (Food) ภาพยนตร์และวีดิทัศน์ (Film) การออกแบบแฟชั่นไทย (Fashion) ศิลปะการป้องกันตัวแบบไทย (Fighting) เทศกาลประเพณีไทย (Festival) โดยวธ. จะนำผลงานแนวคิดที่ได้จากโครงการฯ นี้ มาเชื่อมโยงกับกิจกรรมหรือโครงการที่ได้ดำเนินการอยู่แล้วร่วมกับชุมชน เพื่อให้แนวคิดมาใช้ต่อยอดให้เกิดการพัฒนาอย่างยั่งยืนได้
ทั้งนี้มีทีมเยาวชนส่งผลงานเข้าร่วมประกวดทั้งสิ้น 169 ทีมจากทั่วประเทศ ผลปรากฏว่า รางวัลชนะเลิศ ได้แก่ ทีมหนูจิ๋วหนูแจ๋ว จากโรงเรียนนวมินทราชูทิศ พายัพ, รางวัลรองชนะเลิศอันดับที่ 1 ได้แก่ ทีม Pipako โรงเรียนสาธิตมหาวิทยาลัยเชียงใหม่, รางวัลรองชนะเลิศอันดับที่ 2 ได้แก่ ทีมกมุทมาศนารี โรงเรียนชลกันยานุกูล และรางวัลชมเชย จำนวน 2 รางวัล ได้แก่ ทีม phantomhive จากมหาวิทยาลัยมหาสารคาม และทีม Too hot to handle จากโรงเรียนบูรณะรำลึก
วันพฤหัสบดีที่ 17 มิถุนายน 2564
ปลัด วธ. เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๖/๒๕๖๔ ผ่านระบบ Online Conference - Microsoft Teams
การประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๖/๒๕๖๔ ผ่านระบบ Online Conference - Microsoft Teams
วันที่ ๑๗ มิถุนายน ๒๕๖๔ เวลา ๑๓.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมคณะอนุกรรมการบริหารกองทุนพัฒนาสื่อปลอดภัยและสร้างสรรค์ ครั้งที่ ๖/๒๕๖๔ ผ่านระบบ Online Conference - Microsoft Teams โดยมีนายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ นายนคร วีระประวัติ ผู้ทรงคุณวุฒิด้านสื่อสารมวลชน คณะอนุกรรมการบริหารฯ และเจ้าหน้าที่ที่เกี่ยวข้องเข้าร่วม ณ ศูนย์ประชุมกระทรวงวัฒนธรรม ชั้น ๘ กระทรวงวัฒนธรรม